મલાડ મેડિકલ અસોસિએશનના હોદ્દેદારોએ પોતાનું નામ નહીં આપવાની શરતે ‘મિડ-ડે’ને જણાવ્યું હતું કે ‘પચીસ જણની ટૂર ચીનના પ્રવાસે ગઈ હતી. તેઓ શેન્ઝેનમાં શનિવારે એક હોટેલમાં ઊતર્યા હતા, પરંતુ ટૂર-ઑપરેટરે ચીનના હોટેલ-ઓપરેટરને પૂરતી રકમ નહીં આપવાને કારણે બધા કફોડી હાલતમાં મુકાઈ ગયા હતા. તેમને રૂમમાંથી બહાર કાઢવામાં આવ્યા હતા અને પૈસા ન મળે ત્યાં સુધી લૉબીમાં રહેવાની ફરજ પાડવામાં આવી હતી. ચીની ટૂર-ઑપરેટરે ભારત પાછા ફરવાની વ્યવસ્થા કરવાની પણ ના પાડી દીધી હતી. છેવટે નજીકના મિત્રો પાસેથી રકમ ઉઘરાવી અમે ચીન મોકલી આપી હતી અને ટૂર એના નિયત કાર્યક્રમ મુજબ આગળ વધી હતી. તેઓ મકાઉ જવા રવાના થયા હતા અને આ તમામ પચીસ જણ આજે હૉન્ગકૉન્ગથી રાતે મુંબઈ પરત આવશે.’